LV Eiropas Savienības Oficiālais Vēstnesis L 14/1

KOMISIJAS REGULA (ES) 2016/60

(2016. gada 19. janvāris),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz hlorpirifosa maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,

tā kā:

(1) Hlorpirifosa maksimālie atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā.

(2) Saskaņā ar Eiropas Parlamenta un Padomes Regulas (EK) Nr. 1107/2009 (2) 21. pantu Komisija pieprasīja Eiropas Pārtikas nekaitīguma iestādei (turpmāk “Iestāde”) veikt hlorpirifosa toksikoloģiskās pārbaudes. Iestādes secinājums tika publicēts 2014. gada 22. aprīlī (3).

(3) Saskaņā ar Regulas (EK) Nr. 396/2005 43. pantu Komisija pieprasīja Iestādei sniegt pamatotu atzinumu par spēkā esošajiem hlorpirifosa MAL, pamatojoties uz jaunajām toksikoloģiskajām references vērtībām. Iestāde pamatoto atzinumu iesniedza 2015. gada 12. jūnijā (4).

(4) Iestāde secināja, ka pašreizējie MAL, kas noteikti mandarīniem, āboliem, bumbieriem, persikiem, galda vīnogām, kazenēm, avenēm, jāņogām un upenēm, ērkšķogām, kivi, ananasiem, kartupeļiem, tomātiem, dārzeņpipariem/paprikām, baklažāniem, melonēm, arbūziem, galviņkāpostiem, Ķīnas kāpostiem, artišokiem, puraviem un cukurbietēm, var radīt bažas attiecībā uz patērētāju aizsardzību. Tāpēc Iestāde ieteica samazināt spēkā esošo MAL šīm precēm. Iestāde norādīja, ka lietojumi uz kazenēm, jāņogām un upenēm, ērkšķogām, kivi, ananasiem, kartupeļiem, melonēm, arbūziem, Ķīnas kāpostiem un puraviem vairs netiek atbalstīti un ka attiecībā uz MAL, kas noteikti šīm precēm, riska pārvaldītājiem būtu jāturpina šā jautājuma izskatīšana. Minēto preču MAL būtu jānosaka pie īpatnējās noteikšanas robežas.

(5) Komisija ar Eiropas Savienības references laboratorijām pesticīdu atlieku noteikšanai apspriedās par vajadzību koriģēt atsevišķas noteikšanas robežas. Laboratorijas secināja, ka atsevišķām precēm tehnikas attīstība prasa noteikt īpatnējās noteikšanas robežas.

(6) Balstoties uz Iestādes sniegto pamatoto atzinumu un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(7) Apspriedes ar Savienības tirdzniecības partneriem par jaunajiem MAL notika ar Pasaules tirdzniecības organizācijas starpniecību, un to piezīmes ir ņemtas vērā.

(8) Tāpēc Regula (EK) Nr. 396/2005 būtu attiecīgi jāgroza.

(9) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties jauno no MAL grozījumiem izrietošo prasību izpildei.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2016. gada 10. augusta.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 19. janvārī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Eiropas Parlamenta un Padomes 2009. gada 21. oktobra Regula (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(3) EFSA, 2014. Conclusion on the peer review of the pesticide human health risk assessment of the active substance chlorpyrifos. EFSA Journal 2014;12(4):3640, 34. lpp. doi: 10.2903/j.efsa.2014.3640.

(4) EFSA, 2015. Reasoned opinion on the refined risk assessment regarding certain maximum residue levels (MRLs) of concern for the active substance chlorpyrifos. EFSA Journal 2015;13(6):4142, 41. lpp. doi:10.2903/j.efsa.2015.4142.